213. ΝΟΜΟΣ υπ’ αριθ. 2453 της 17/23 Ιαν. 1997 (ΦΕΚ Α΄ 4) Κύρωση Πράξεων Νομοθετικού Περιεχομένου Άρθρ.1.-1.Κυρώνεται η Πράξη Νομοθετικού Περιεχομένου: «Ρύθμιση των συνεπειών από την Κήρυξη της 26ης Ιουνίου 1996 ως ημέρας αργίας των Δημοσίων Υπηρεσιών», που δημοσιεύθηκε στην Εφημερίδα της Κυβερνήσεως (ΦΕΚ Α΄ 133/25.6.1996), η οποία έχει ως εξής: ΠΡΑΞΗ ΝΟΜΟΘΕΤΙΚΟΥ ΠΕΡΙΕΧΟΜΕΝΟΥ Ρύθμιση των Συνεπειών από την Κήρυξη της 26 ης Ιουνίου 1996 ως ημέρας αργίας των Δημοσίων Υπηρεσιών. Έχοντας υπόψη: 1.Τη διάταξη της παρ. 1 του άρθρ. 44 του Συντάγματος. 2.Την εξαιρετικά επείγουσα, έκτακτη και απρόβλεπτη ανάγκη για τη ρύθμιση των συνεπειών από την κήρυξη με το Π.Δ/γμα 189/1996 (ΦΕΚ Α΄ 130) της Τετάρτης 26ης Ιουνίου 1996, ημέρας της κηδείας του πρώην Πρωθυπουργού και Προέδρου του ΠΑ.ΣΟ.Κ.  Ανδρέα Γ. Παπανδρέου ως αργίας. 3.Τη δυσκολία έκδοση νόμου σε σύντομο χρονικό διάστημα, ύστερα από πρόταση του Υπουργικού Συμβουλίου, αποφασίζουμε: Άρθρο Μόνο.1)Η 26η Ιουνίου 1996, ημέρα Τετάρτη, λογίζεται ως ημέρα αργίας και των υπηρεσιών του ευρύτερου δημόσιου τομέα, του Χρηματιστηρίου Αξιών Αθηνών, καθώς και όλων των λειτουργουσών στην Ελλάδα Τραπεζών και των άμεσα ή έμμεσα ελεγχόμενων από αυτές θυγατρικών εταιρειών τους. 2)Η άνω ημέρα είναι εξαιρετέα για όλες τις έννομες συνέπειες που απορρέουν από τις κείμενες διατάξεις περί λήξεως προθεσμιών και συμπληρώσεως παραγραφής. 3)Η ισχύς αυτής της Πράξης, που πρέπει να κυρωθεί νομοθετικά σύμφωνα με το άρθρ. 44 παρ. 1 του Συντάγματος, αρχίζει από τη δημοσίευσή της στην Εφημερίδα της Κυβερνήσεως. 2.Κυρώνεται η Πράξη Νομοθετικού Περιεχομένου: «Μέτρα ενίσχυσης των χαμηλοσυνταξιούχων», που δημοσιεύθηκε στην Εφημερίδα της Κυβερνήσεως (ΦΕΚ Α΄ 211/29.8.1996), ανωτ. αριθ. 212. Άρθρ.2.-Η κυρούμενη από το άρθρ. 1 παρ. 2 του παρόντος νόμου Πράξη Νομοθετικού Περιεχομένου εφαρμόζεται ανάλογα από 1ης Ιουλίου 1996 και στους συνταξιούχους, των οποίων οι συντάξεις δεν καταβάλλονται από το Δημόσιο, διέπονται όμως από τις ίδιες διατάξεις, είτε κατά παραπομπή προς όσα ισχύουν για τις πολιτικές συντάξεις, είτε με ιδιαίτερα νομοθετήματα που περιλαμβάνουν παρόμοιες διατάξεις, καθώς και για όσους διέπονται από το καθεστώς του Π.Δ. 850/1980 (ΦΕΚ Α΄ 211). Άρθρ.3.-Η ισχύς του νόμου αυτού αρχίζει από τη δημοσίευσή του στην Εφημερίδα της Κυβερνήσεως εκτός αν διαφορετικά ορίζεται στις επί μέρους διατάξεις. 